
פרוטוקול מס' 41
מישיבת ועדת העבודה, הרווחה והבריאות
יום שני, כ"ח בתמוז התשס"ג (28 ביולי 2003) שעה 8:45



סדר היום:	הצעת חוק ביטוח בריאות ממלכתי (תיקון מס' 23), התשס"ג-2003.



נכחו:		

חברי הוועדה:	שאול יהלום    -   היו"ר
	אריה אלדד
	מאיר פרוש




מוזמנים:	שגיא בלשה	-	אגף התקציבים, משרד האוצר
	אפרת מרקוביץ	-	אגף התקצוב, משרד הבריאות
	עו"ד נתן סמוך	-	הלשכה המשפטית
	       



יועצת משפטית:      	ג'ודי וסרמן


מנהל/ת הוועדה:	שירלי אברמי


קצרנית:	אסתר אלפיה


הצעת חוק ביטוח בריאות ממלכתי (תיקון מס' 23), התשס"ג-2003
(הכנה לקריאה שניה ולקריאה שלישית)

היו"ר שאול יהלום:

	 בוקר טוב, אני מתכבד לפתוח את ישיבת הוועדה. הנושא שעל סדר היום: הצעת חוק ביטוח בריאות ממלכתי (תיקון מס' 23), התשס"ג-2003, הכנה לקריאה שניה וקריאה שלישית.

	עורך דין נתן סמוך, נציג משרד הבריאות, בבקשה.

נתן סמוך:

	נושא אספקת שירותים רפואיים שרכשו מבוטחים מכספם הפרטי, בתקופה שבה לא היו רשומים בקופת חולים. התיקון מהווה פתרון לקבוצות מסוימות, די מצומצמות, שלא מספיקות להירשם בקופת חולים, הרישום בקופה לא מסתיים מיד עם הגעתן, ולכן משרד הבריאות נותן תקופה של 6 חודשים שנותנת בידם סיפק להירשם.

ג'ודי וסרמן:
	
	ובלבד שמבחינה מהותית היו תושבים גם בתקופת ששת החודשים. 

מאיר פרוש:

	 אני מבקש להעלות נושא עקרוני: השאלה, אם אנחנו מספיק ערים לרחשי לב של חולים כאשר הם חושבים שהם יכולים לקבל טיפול יותר טוב – לא בארץ. האם המערכת רגישה לנושא הזה?

היו"ר שאול יהלום:

	 בוא ניתן קודם למי שמסיבות שונות נפל בין הכיסאות, והיה זכאי למה שיש כאן. השאלה שאדוני העלה, האם ביטוח בריאות ממלכתי נותן מספיק לזכאי או שצריך לתת עוד איזה שהיא זכות, זו שאלה נפרדת.

אריה אלדד:

	 קיים מנגנון, לפיו יש ועדה שמחליטה אם הטיפול יכול להינתן בארץ.

מאיר פרוש:

	 יכול להיות שהוועדה מקצועית, אבל אין לה כלים. 

היו"ר שאול יהלום:

	 האם אתה רוצה שנצביע על ההסתייגות?

מאיר פרוש:

	 כדי לדבר. 

ג'ודי וסרמן:
	
עוד הסתייגות?

היו"ר שאול יהלום:

	 אם זה רק לדיבור – לא נצביע. 

	אני מעמיד להצבעה את הצעת חוק ביטוח בריאות ממלכתי (תיקון מס' 23) התשס"ג-2003. מי בעד הצעת החוק? מי נגד?


הצבעה

בעד  - 3
נגד – אין
נמנעים – אין
הצעת החוק  נתקבלה.


היו"ר שאול יהלום:

	ובכן, 3 בעד, ללא מתנגדים, וללא נמנעים, הצעת החוק נתקבלה.

	תודה רבה. הישיבה נעולה.


(הישיבה ננעלה בשעה 9:00)





